U-I-130/93
Datum: 1994-02-10T00:00:00.000+01:00
ecli: ECLI:SI:USRS:1994:U.I.130.93
vrsta: podzakonski akt
zadeva: ocena ustavnosti in zakonitosti predpisov in drugih splošnih aktov
objavljeno: OdlUS III, 15 | 10.02.1994
dokument: US16985
akt: Uredba o zemljiškoknjižni izvedbi prenosa nepremičnin bivše SFRJ na Republiko Slovenijo (Uradni list RS, št. 61/92)
resitev: nesprejem pobude
izrek: Ustavno sodišče pobude ne sprejme in ne začne postopka za oceno ustavnosti in zakonitosti izpodbijane uredbe.
stavek: Izpodbijana določba uredbe, po kateri je do prehoda premoženja bivše SFRJ prišlo 25/6-1991 (dan razglasitve temeljne ustavne listine), ni v neskladju z ustavo.
odlocitev: sklep
geslo: Prenos nepremičnin bivše SFRJ na Republiko Slovenijo.
podlaga: Ustava, 1. odst. 160. čl.
Ustavni zakon za izvedbo temeljne ustavne listine o samostojnosti in neodvisnosti RS (UZITUL), 3. odst. 1. čl., 3. odst. 1. čl. in 9. čl.
Zakon o postopku pred Ustavnim sodiščem SRS (ZUSS), 2. al. 3. odst. 25. čl.
Ustavni zakon za izvedbo Ustave (UZIU), 7. čl.
vlagatelj: Nada Miškič, Ljubljana
datum_vloge: 1993-06-10T22:00:00.000Z
datum_odlocitve: 1994-02-09T23:00:00.000Z

# U-I-130/93-7

# 10/2-1994

# S K L E P

Ustavno sodišče je na seji dne 10/2-1994 obravnavalo pobudo Nade Miškič iz Ljubljane, ki jo zastopa Milomir Jovanović, odvetnik v Ljubljani, in

# s k l e n i l o :

Ustavno sodišče pobude ne sprejme in ne začne postopka za oceno ustavnosti in zakonitosti uredbe o zemljiškoknjižni izvedbi prenosa nepremičnin bivše SFRJ na Republiko Slovenijo (Uradni list RS, št. 61/92).

# O b r a z l o ž i t e v

Pobudnica meni, da uredba krši 155. člen ustave, ki ureja povratno moč predpisov, kajti v 1. členu določa kot datum prehoda premoženja bivše SFRJ na ozemlju Republike Slovenije v državno premoženje Republike Slovenije 25/6-1991, v 6. členu te uredbe, ki je bila sprejeta dne 17/12-1992 in objavljena 24/12-1992, pa je določeno, da začne veljati petnajsti dan po objavi v Uradnem listu Republike Slovenije.

Vlada Republike Slovenije v odgovoru na pobudo navaja, da izpodbijane določbe nimajo povratnega učinka in da zato uredba ne krši 155. člena ustave. Uredba naj namreč ne bi določala prenosa nepremičnin bivše SFRJ v državno premoženje Republike Slovenije, saj naj bi bil ta prenos urejen že 25/6-1991 s Temeljno ustavno listino o samostojnosti in neodvisnosti Republike Slovenije ter z ustavnim zakonom za njeno izvedbo, v skladu z načeli mednarodnega prava o nasledstvu držav. Uredba naj bi to samo ponovno ugotavljala in na tej podlagi urejala zemljiškoknjižno izvedbo tega prenosa.

V obravnavani zadevi je bilo treba najprej ugotoviti, ali je bil prehod nepremičnega premoženja bivše SFRJ na Republiko Slovenijo urejen že v Temeljni ustavni listini o samostojnosti in neodvisnosti Republike Slovenije ter v ustavnem zakonu za izvedbo temeljne ustavne listine (Uradni list RS, št. 1-4/91-I, z dne 25/6-1991 ter Uradni list RS, št. 1-6/91-I, z dne 25/6-1991) ali pa je ta prehod določila šele spodbijana uredba.

Uredba se v svojem 1. členu sklicuje na 3. odstavek I. člena Temeljne ustavne listine, ki določa, "da Republika Slovenija prevzema vse pravice in dolžnosti, ki so bile z ustavo Republike Slovenije in ustavo SFRJ prenesene na organe SFRJ" ter na 1. člen ustavnega zakona za izvedbo temeljne ustavne listine, ki določa, da "organi Republike Slovenije prevzamejo v skladu s tem zakonom izvrševanje pravic in dolžnosti, ki so bile z ustavo Republike Slovenije in ustavo SFRJ prenesene na organe SFRJ", kakor tudi na 9. člen ustavnega zakona, ki določa, da "Republika Slovenija prevzema v upravljanje vse premično in nepremično premoženje, s katerim so na ozemlju Republike Slovenije do uveljavitve tega zakona upravljali zvezni organi ter poveljstva, enote in zavodi JLA". Temeljna ustavna listina kot tudi ustavni zakon sta začela veljati z dnem njune razglasitve, dne 25/6-1991. Spodbijani 1. člen uredbe o zemljiškoknjižni izvedbi prenosa nepremičnin bivše SFRJ na Republiko Slovenijo zato pravilno ugotavlja, da je do prehoda premoženja prišlo 25/6-1991, zato uredbi ni mogoče očitati retroaktivne veljave.

Zato ustavno sodišče pobude kot neutemeljene ni sprejelo.

Ustavno sodišče je sprejelo ta sklep na podlagi prvega odstavka 160. člena ustave in 7. člena ustavnega zakona za izvedbo ustave ob uporabi 2. alinee tretjega odstavka 25. člena zakona o postopku pred Ustavnim sodiščem SRS (Uradni list SRS, št. 39/74 in 28/76) v sestavi predsednik dr. Peter Jambrek in sodniki dr. Tone Jerovšek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je bil sprejet soglasno.

P r e d s e d n i k

dr. Peter Jambrek